Na podlagi 6. člena Zakona o vračanju vlaganj v javno telekomunikacijsko omrežje (Uradni list RS, št. 58/2002) in  21. člena statuta občine Šenčur (Uradni vestnik Gorenjske št. 6/95, 6/96, 36/98 in 21/99) je občinski svet Občine Šenčur na svoji 28. seji, dne 26.09.2002 sprejel

PRAVILNIK O VRAČANJU VLAGANJ UPRAVIČENCEV V JAVNO TELEKOMUNIKACIJSKO OMREŽJE NA OBMOČJU 

OBČINE ŠENČUR

1. člen

S tem pravilnikom se določajo upravičenci do vračila vlaganj v javno telekomunikacijsko omrežje Občine Šenčur, način sestave seznama upravičencev za vračilo vlaganj, način ugotavljanja sorazmernih deležev vračila ter pogoji in roki vračanja teh deležev.

2. člen

Upravičenci do vračila sorazmernih deležev so fizične in pravne osebe z območja Občine Šenčur, ki so preko krajevnih skupnosti od leta 1974 do leta 1994 združevali sredstva in delo za izgradnjo telekomunikacijskega omrežja.

3. člen

Za sestavo seznama upravičencev do vračila vlaganj v javno telekomunikacijsko omrežje imenuje župan v roku enega meseca od uveljavitve tega pravilnika posebno komisijo.

4. člen

Komisija skupaj s predstavniki krajevnih odborov pripravi seznam upravičencev do vračila vlaganj v javno telekomunikacijsko omrežje na osnovi evidenc in podatkov iz arhivov, s katerimi razpolagajo krajevne skupnosti ali druge pravne ali fizične osebe. 

5. člen

Seznam fizičnih in pravnih oseb, ki nastopajo kot dejanski končni upravičenci se objavi na krajevno običajen način v rokih, ki jih določa Zakon o vračanju vlaganj v javno telekomunikacijsko omrežje (v nadaljevanju: zakon).

6. člen

Sorazmerni delež vlaganj, ki pripada upravičencu se ugotavlja na podlagi podatkov iz sklenjenih pogodb oziroma dokazil posameznih upravičencev, ob upoštevanju določb 4. člena zakona.

Vsak upravičenec se lahko s posebno izjavo, ki jo poda pisno ali ustno na zapisnik pri komisiji, odpove vračilu deleža iz prejšnjega odstavka.

7. člen

Primarno je zavezanec za vračilo vlaganj Republika Slovenija. Le ta bo preko Sklada za vračanje vlaganj v javno telekomunikacijsko omrežje, Občini Šenčur nakazala sredstva, za katera bo ugotovljeno, da jih je potrebno vrniti.

Občina bo vračala deleže upravičencem na podlagi njihove vloge, pod pogoji in v rokih, ki jih določa zakon. Občina bo objavila na krajevno običajen način, poziv upravičencem kdaj in kje morajo oddati vlogo. Istočasno jih bo seznanila, kaj bodo morali vlogi priložiti in kako bo potekal postopek obravnave posamezne vloge ter končno izplačilo zneskov. 

8. člen

Če posamezni upravičenec ni oseba iz 2.člena tega pravilnika, mora komisiji predložiti dokaz o pravnem nasledstvu.

V primeru, da kot pravni naslednik upravičenca nastopa dvoje ali več oseb, morajo komisiji sporočiti ime ene od njih, ki bo v postopku  nastopala kot njun oziroma njihov skupni predstavnik.  

9. člen

O vseh odprtih vprašanjih (npr. ustreznost dokazil in podobno) bo v skladu s tem pravilnikom in zakonom odločala komisija.

Za zadeve, ki jih ta pravilnik ne opredeljuje, se uporabljajo neposredno določbe zakona.

10. člen

Ta pravilnik začne veljati naslednji dan po objavi v Uradnem vestniku Gorenjske.

